На основу члана 53. став 4. Закона о основама система образовања и васпитања („Службени гласник РС”, бр. 88/17 и 27/18 – др. закон),

Министар просвете, науке и технолошког развоја доноси

**ПРАВИЛНИК**

**о модел установи**

**Предмет Правилника**

Члан 1.

Овим правилником уређују се ближи услови за стицање статуса модел установе и престанка важења статуса.

**Модел установа**

Члан 2.

Модел установа jе установа коjа остваруjе изузетне резултате у образовно-васпитном раду и доприноси унапређивању образовања и васпитања у складу са општим принципима и циљевима образовања и васпитања, односно васпитања и образовања (у даљем тексту: образовно-васпитне праксе) кроз реализацију школског, односно предшколског програма.

Нарочити допринос унапређивању образовне-васпитне и иновативне праксе и изузетне резултате остварује установа која је оцењена за укупни квалитет рада оценом 3 или 4 у складу са актом којим се уређује квалитет рада установа и актом којим се уређује вредновање квалитета установа, и уколико је:

1) оцењена оценом 4 на стандарду/стандардима који су директно повезани са облашћу, односно аспектом рада у коме установа остварује изузетне резултате;

2) остварила све стандарде квалитета у области Настава и учење у школи, односно у области Васпитно-образовни рад у предшколској установи;

3) школа остварила стандард 5.5. Школа је центар иновација и васпитно-образовне изузетности, односно предшколска установа остварила стандарде 3.4. Установа је место континуираних промена, учења и развоја и 3.5. Установа заступа професионално јавно деловање и активизам у заједници на нивоу 4;

4) остварила иновативну праксу на ефективан и квалитетан начин који је видљив и мерљив у одређеној области, односно аспекту рада.

Уколико је установа остварила изузетну праксу у оквиру посебног пројекта или програма, потребно је да оствари и критеријуме успешности, односно стандарде квалитета уколико су предвиђени тим пројектом, односно програмом.

Оствареност изузетних резултата и иновативне праксе и нарочити допринос унапређивању образовно-васпитне праксе за установу процењују се у поступку за стицање статуса модел установе.

**Циљ успостављања и улога модел установе**

Члан 3.

Циљ успостављања модел установе je развој, подржавање, промовисање и преношење примера изузетне образовно-васпитне праксе, која може да пружа смернице за унапређивање и планирање развоја система образовања и васпитања.

Улога модел установе је да постојећу изузетну и иновативну праксу у одређеној области, односно аспекту рада, промовише у систему образовања и васпитања, да је преноси путем процеса хоризонталног учења и даље унапређује.

**Право на стицање статуса модел установе**

Члан 4.

Статус модел установе може да стекне јавна установа.

**Престанак важења статуса модел установе**

Члан 5.

Установи престаје важење статуса модел установе:

1) на образложени захтев установе;

2) уколико се на основу извештаја интерног и екстерног праћења и вредновања, утврди да установа не одржава постигнут ниво квалитета;

3) уколико установа не реализује планиране активности на ширењу добре праксе и хоризонтално учење са другим установама;

4) уколико се забрани рад установе или услед спајања, припајања, односно укидања установе.

Решење о престанку важења статуса модел установе које доноси министар, коначно је у управном поступку.

**Завршна одредба**

Члан 6.

Овај правилник ступа на снагу осмог дана од дана објављивања у „Службеном гласнику Републике Србије”, а примењује се почев од школске 2019/2020. године.

Број 110-00-00003/2019-04

У Београду, 31. јануара 2019. године

Министар,

**Младен Шарчевић,** с.р.